I dag fremlagde regeringen sin prognose for dansk økonomi - og den indeholder dårligt nyt for boligmarkedet. Boligpriserne forventes at falde med hele fem procent i løbet af 2023. Det viser regeringens prognose. Samtidig er renten på lange realkreditlån steget fra knap 2 procent ved årsskiftet til cirka 4 procent i august i år. Og her i Nordjylland kommer de faldende priser til at ramme forskelligt - alt efter hvor man bor. Sådan lyder vurderingen fra TV2s finanskommentator, Ole Krohn. - Det vi har lært, er at det først og fremmest er de store byer, som man skal kigge mod, når der kommer sådan nogle boligprisfald, og det er jo Aalborg, der først og fremmest er stukket af i det nordjyske. Så det er nok der, man vil se nogle af de første prisfald, siger han og fortsætter: - Jeg vurderer derimod, at der i mindre byer som Brønderslev og Hjørring eller andre steder, hvor nogle har haft lidt prisstigninger, så bliver de delvist reddet af, at de ikke har været med på den her kæmpe optursbølge, der har kørt gennem storbyerne i Danmark. Og renten den er hastigt på vej op. Hvad betyder det for dem, der gerne vil ind på boligmarkedet og dem, der gerne vil sælge? -	Det er jo lidt et tveægget sværd, for hvis man kigger på renten, så bliver det alt andet lige dyrere at sætte sig i en bolig for forstegangskøbere, men de har også mulighed for at sende regningen videre og gå til os, der sidder i husene nu og sige, at de vil have noget rabat. Men det er jo en forhandlingssituation mellem køber og sælger. Hvornår ved vi, om de dystre fremtidsudsigter, som nogle eksperter forudser, rent faktsik kommer til at holde stik? -	Det er utroligt usikkert, og grunden til at man virkelig ryster på hovedet i finansministeriet og andre steder, hvor man sidder og regner på det her, det er jo, at renten kører ret kraftigt op nu for øjeblikket. Det er klart, at hvis den her rente stopper nu, og den topper ved de her fem procents-lån, som vi lige har set komme på markedet, så får man en let situation. Hvis renten fortsætter op, så er vi inde i noget, hvor det godt kan begynde at minde om en krise, der har bidt svært fast i boligmarkedet. Og der er ingen, der tør spå om den rente.

Referat:
Boligpriserne ser ud til at falde et godt trin ned efter længere tid med fremgang. Værst bliver det i Aalborg, hvor opturen også har været stor.